Tamacahut, d tawsit tagejdant di tsekla taqbaylit, amezruy-ines yettuɣal ɣer zman aqdim anda i tella timawit d aferdis agejdan, dɣa ad naf tuget n tmucuha ttawin-tent-id seg yimi ɣer umeẓẓuɣ, am wakken ad naf tuget n wid ixedmen tizrawin ɣef tmucuha iwintent-id seg timawit, ihi ma nemmuqel ɣer wazal yesɛa uferdis-agi di tmacahut tamensayt ad tnaf irennu-as cbaḥa, akken i d-tefka Dujardin-Lacoste.C rray-is mi i d-tenna d akken: «Tamacahut tella-d iwakken ad tettwales seg tsuta ɣer tayeḍ, ma d nekkni si tamanneɣ yessefk fell-aɣ adas-nsel ».1